Zagreb, 9. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Marka Jelića, gradonačelnika Grada Knina,** na 121. sjednici, održanoj 9. travnja 2021., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marka Jelića, gradonačelnika Grada Knina, vezano za okolnost rasporeda na radna mjesta službenika u Gradu Kninu, kao i postupak imenovanja ravnatelja Kninskog muzeja, neće se pokrenuti, s obzirom da iz prikupljene dokumentacije i podataka u predmetu ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je 15. listopada 2020. pod brojem: 711-U-3717-P-237/20-01-5 zaprimilo anonimnu prijavu protiv dužnosnika Marka Jelića, gradonačelnika Grada Knina te je povodom iste otvoren predmet pod brojem: P-237/20.

U prijavi se u bitnome navodi da je dužnosnik Marko Jelić svojim djelovanjem u radu gradske uprave počinio povredu načela djelovanja propisana ZSSI-jem.

Podnositelj navodi da u gradskoj upravi radno-pravni status tri privremena pročelnika nisu u skladu su zakonskim odredbama koje se odnose na rad privremenih pročelnika: ………………., službenica ovlaštena za privremeno obavljanje poslova pročelnice Upravnog odjela za lokalnu samoupravu i društvene djelatnosti, ……….., službenik ovlašten za privremeno obavljanje poslova pročelnika Upravnog odjela za prostorno uređenje, komunalne, imovinskopravne poslove i zaštitu okoliša, i ……………, službenik ovlašten za privremeno obavljanje poslova pročelnika Upravnog odjela za programe EU, gospodarstvo, strateško planiranje i razvoj, financije, javnu nabavu i naplatu potraživanja.

Sve navedene osobe obavljaju posao privremenog pročelnika više od godinu dana, što je zakonski maksimum, zbog propusta gradonačelnika koji kroz tri godine svoje dužnosti nije proveo postupak javnog natječaja za imenovanje pročelnika.

Propust gradonačelnika bio je namjeran jer na lagodan način izvrgavao zakone i akte grada, a svojim autoritetom i neizvjesnošću sudbina privremenih pročelnika uspijevao provesti svoje zahtjeve za osobni interes i interes svoje obitelji (zapošljavanje svoje supruge 2018. u udruzi ‘Scientia populo’ favorizirajući udrugu za programe EU kroz upravni odjel koji vodi ne ovlašteni privremeni pročelnik), navodi podnositelj.

Podnositelj smatra da je javni natječaj za postavljanje pročelnika trebao biti gradonačelniku prioritet u tri godine rada, jer su ti službenici ovlašteni za privremeno obavljanje svih poslova u nadležnosti jedinice lokalne samouprave, kao glavni akteri svih odluka koje donosi Gradsko vijeće, od proračuna, raspodjele sredstava iz proračuna i EU fondova, komunalne djelatnosti, raspodjele socijalne skrbi, zapošljavanja u svojim upravnim odjelima, odlučuju o pravima službenika u upravi itd. I pored svih upozorenja nadležnoj Upravnoj inspekciji nikada nije odgovoreno na predstavke za utvrđenje zakonitosti odredbi općih akata i pojedinačnih okata koji se odnose na imenovanje pojedinih privremenih pročelnika i raspored bivših što predstavlja zlouporabu postupanja u svojoj dužnosti, dodaje podnositelj.

U konačnici podnositelj navodi da posebno treba ispitati postupak imenovanje ravnatelja Kninskog muzeja koji je općepoznato prijatelj gradonačelnika, a koji čak nije niti ispunjavao uvjete natječaja.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Marko Jelić obnaša dužnost gradonačelnika Grada Knina od 12. lipnja 2017. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Na zahtjev Povjerenstva Grad Knin dostavio je očitovanje KLASA: 053-02/20-01/77, URBROJ: 2182/10-02-20-2 od 28. prosinca 2020. u kojem se navodi da je ………….. službenica Grada Knina, zaposlena u tadašnjem Upravnom odjelu za financije, gospodarstvo i EU fondove, Rješenjem o prijmu u službu pročelnice Upravnog odjela za financije, gospodarstvo i EU fondove, KLASA: UP/I-112-02/17- 01/4, URBROJ: 2182/10-04-17-1 od 16. listopada 2017. godine, na radnom mjestu „viši stručni suradnik za pravne poslove Odjela“, slijedom čega je Rješenjem o rasporedu službenika pročelnice Upravnog odjela za financije, gospodarstvo i EU fondove, KLASA: UP/I-112-02/17-01/9, URBROJ: 2182/10-04-17-1 od 18. listopada 2017. godine, raspoređena na radno mjesto „viši stručni suradnik za pravne poslove Odjela“, s danom 30. listopada 2017. godine.

Službenica je trenutačno raspoređena na radnom mjestu pročelnice Upravnog odjela za lokalnu samoupravu i društvene djelatnosti, kao službenica za privremeno obavljanje poslova pročelnice do imenovanja pročelnika na temelju javnog natječaja, Rješenjem gradonačelnika, KLASA: UP/I-112-02/20-01/6, URBROJ: 2182/10-02-20-1 od 3. studenoga 2020. godine,

…………. službenik je Grada Knina, zaposlen u Upravnom odjelu za prostorno uređenje, komunalne, imovinskopravne poslove i zaštitu okoliša, Rješenjem o prijmu u službu pročelnika Upravnog odjela za prostorno uređenje, komunalne, imovinskopravne poslove i zaštitu okoliša, KLASA: UP/I-112-02/18-01/50, URBROJ: 2182/10-05-18-1 od 4. listopada 2018. godine, na radnom mjestu „viši stručni suradnik za komunalno gospodarstvo", slijedom čega je Rješenjem o rasporedu službenika pročelnika Upravnog odjela za prostorno uređenje, komunalne, imovinskopravne poslove i zaštitu okoliša, KLASA: UP/I-112-02/18-01/51, URBROJ: 2182/10-05-18-1 od 5. listopada 2018. godine, raspoređen na radno mjesto „viši stručni suradnik za komunalno gospodarstvo", s danom 6. listopada 2018 godine.

Službenik je trenutačno raspoređen na radnom mjestu pročelnika Upravnog odjela za programe Europske unije, gospodarstvo, strateško planiranje i razvoj, financije, javnu nabavu i naplatu potraživanja, kao službenik za privremeno obavljanje poslova pročelnika do imenovanja pročelnika na temelju javnog natječaja, Rješenjem gradonačelnika, KLASA: UP/I-112-02/20-01/8, URBROJ: 2182/10-02-20-1 od 3. studenoga 2020. godine,

………… službenik je Grada Knina, zaposlen u tadašnjem Upravnom odjelu za prostorno uređenje, stambeno-komunalne i imovinsko-pravne poslove, Rješenjem o prijmu u državnu službu u svojstvu vježbenika, gradonačelnice Grada Knina, KLASA: UP/I-112-03/05-01/1, URBROJ: 2182/10-03-05-1 od 2. kolovoza 2005. godine, kao vježbenik za osposobljavanje za obavljanje poslova I vrste, slijedom čega je Rješenjem o rasporedu na radno mjesto, gradonačelnice Grada Knina, KLASA: UP/I-112-02/06- 01/1, URBROJ: 2182/10-03-06-1 od 8. prosinca 2006. godine, raspoređen na radno mjesto „stručni suradnik za prostorno planiranje i komunalne poslove u Upravni odjel za prostorno uređenje, gospodarstvo, imovinu i komunalne poslove", s danom 8. prosinca 2006. godine.

Službenik je trenutačno raspoređen na radnom mjestu pročelnika Upravnog odjela za prostorno uređenje, komunalne, imovinskopravne poslove i zaštitu okoliša, kao službenik za privremeno obavljanje poslova pročelnika do imenovanja pročelnika na temelju javnog natječaja, Rješenjem gradonačelnika, KLASA: UP/I-112-02/20-01/7, URBROJ: 2182/10-02-20-1 od 3. studenoga 2020. godine.

Nastavno na zahtjev Povjerenstva za dostavu cjelokupne natječajne dokumentacije zaprimljene u postupku imenovanja trenutnog ravnatelja Kninskog muzeja, u prilogu dopisa dostavljena je sljedeća dokumentacija: Dopis Kninskog muzeja, KLASA: 612-01/19-01/52, URBROJ: 2182-10-15-19-1 od 17. prosinca 2019. godine, zaprimljen u Gradu Kninu - Gradsko vijeće dana 19. prosinca 2019. godine i zaveden pod KLASA: 119-01/19-01/24, URBROJ: 2182/10-01-19-1, Odluka Upravnog vijeća o raspisivanju natječaja za izbor i imenovanje ravnatelja Kninskog muzeja, KLASA: 612-05/19-01/27, URBROJ: 2182-10-15-19-1 od 28. studenoga 2019., Prijava na natječaj za izbor i imenovanje ravnatelja Kninskog muzeja, doc.dr.sc. Zlatka Ćesića iz Splita, ……………..(životopis, preslika domovnice, preslika diplome o stjecanju doktorata znanosti, preslika izbora u znanstveno-nastavno zvanje, preslika izbora u nastavno zvanje, potvrda HZMO-a o radnom stažu, potvrda o nekažnjavanju, potvrda o statusu dragovoljca i branitelja Domovinskog rata, Program rada te dopis s dopunom natječajne dokumentacije - Uvjerenjem o zdravstvenoj sposobnosti radnika), Zapisnik Upravnog vijeća Kninskog muzeja sa 20. sjednice, održane 13. prosinca 2019. godine, Odluka Upravnog vijeća o prijedlogu kandidata za imenovanje ravnatelja Kninskog muzeja, KLASA: 612-05/19-01/33, URBROJ: 2182-10-15-19-1 od 16. prosinca 2019. godine.

Člankom 28. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 04/18, 112/19) propisano je da službenik može biti primljen u službu na određeno vrijeme radi obavljanja privremenih poslova, poslova čiji se opseg privremeno povećao i zamjene duže vrijeme odsutnog službenika. Stavkom 2. istog članka propisano je da služba na određeno vrijeme za obavljanje privremenih poslova ili poslova čiji se opseg privremeno povećao može trajati najduže šest mjeseci i može se produžiti za još šest mjeseci.

Uvidom u Zapisnik Upravnog vijeća Kninskog muzeja sa 20. sjednice, održane 13. prosinca 2019. godine utvrđeno je da su pristigle dvije pošiljke na natječaj, no da se radilo o istoj osobi ili kandidatu koja dostavlja dokumentaciju, u drugoj pošiljci kao nadopunu dokumentacije. Obje su pošiljke bile u okviru termina natječaja, te stoga nije bilo formalne zapreke da se o istom raspravlja i odlučuje.

Uvidom u Odluku o raspisivanju natječaja za izbor i imenovanje ravnatelja Kninskog muzeja KLASA: 612-05/19-01/27, URBROJ: 2182-10-15-19-1 utvrđeno je da je istu donijelo Upravno vijeće Kninskog muzeja, a potpisao ju je predsjednik Upravnog vijeća.

Uvidom u životopis Zlatka Ćesića, kao i priležeću dokumentaciju Povjerenstvo je utvrdilo da se prilikom pristupanja natječaju radilo o kvalificiranom kandidatu koji je na navedeno radno mjesto došao iz sektora obrazovanja.

Uvidom u Odluku o prijedlogu kandidata za imenovanje ravnatelja Kninskog muzeja utvrđeno je da se se dr.sc. Zlatko Ćesić predlaže imenovati ravnateljem Kninskog muzeja, na mandatno razdoblje od četiri godine, 2020.-2024., a Odluka uz obrazloženje prosljeđuje se Gradskom vijeću Grada Knina na razmatranje i potvrđivanje. U potpisu Odluke je predsjednik Upravnog vijeća Kninskog muzeja.

Slijedom svega navedenog, Povjerenstvo utvrđuje kako nije utvrđena osobna ili interesna povezanost dužnosnika Marka Jelića s trenutnim ravnateljem Kninskog muzeja, kao niti sa službenicima u gradskoj upravi Grada Knina koji se u prijavi navode. Isto tako, nisu utvrđene okolnosti koje bi ukazivale na nepravilnosti pri rasporedu na radna mjesta službenika u gradskoj upravi Grada Knina, pri čemu se napominje kako Povjerenstvo nije nadležno ispitivati samu zakonitost zapošljavanja, već pravilnost u navedenim postupcima može ispitivati samo u kontekstu moguće povrede ZSSI-a. Slijedom navedenog Povjerenstvo nije steklo saznanja iz kojih bi proizlazilo da je u postupanju dužnosnika Marka Jelića došlo do moguće povrede odredbi ZSSI-a.

Povjerenstvo na kraju napominje kako je u odnosu na navode u prijavi vezano za okolnosti zapošljavanja dužnosnikove supruge 2018. u udruzi ‘Scientia populo’ Povjerenstvo pokrenulo postupak i donijelo konačnu odluku u predmetu broj P-23/19.

Slijedom svega navedenog donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Marko Jelić, elektronička dostava
2. Objava na internetskoj stranici Povjerenstva
3. Pismohrana